Ortodokse Kerk in Amerika - Wikipedia
Die Ortodokse Kerk in Amerika is ’n outokefale Oosters-Ortodokse Kerk in Noord-Amerika wat in volle gemeenskap met die ander Oosters-Ortodokse kerke is, hoewel nie almal sy outokefalie aanvaar nie. Die primaat van die kerk het die titel Aartsbiskop van Washington, Metropoliet van die Hele Amerika en Kanada. Die Kerk se hoofkantoor is in Syosset, New York, en bestaan uit meer as 700 gemeentes, sendings, gemeenskappe en kloosters hoofsaaklik in die VSA en Kanada, met bykomende gemeentes en sendings in Meksiko en Australië. Skattings van die aantale lidmate wissel tussen 27 169 en 1 064 000.
Die St. Nicholas-katedraal in Washington, D.C.
Stigtingsjaar 1970 (outokefalie)
Hoof Tikhon (Mollard)
Hoof se titel Aartsbiskop van Washington, Metropoliet van die Hele Amerika en Kanada
Setel Syosset, New York
Liturgiese taal Engels, Kerkslawies, Spaans
Gelowiges 84 900 (in VSA)
Die Kerk se geskiedenis het in 1794 begin met die aankoms van agt Russies-Ortodokse monnike op Kodiakeiland, Alaska, wat toe deel van Rusland was. Hulle het ’n Christelike sending in Alaska gestig wat ’n gemeente van die Russiese Kerk geword het ’n paar jaar nadat die VSA Alaska in 1867 van Rusland gekoop het. Teen die laat 19de eeu het die Russies-Ortodokse Kerk in ander dele van Amerika gegroei danksy die aankoms van immigrante uit dele van Europa en die Midde-Ooste. Al die mense van verskillende etnisiteite is saamgesnoer in ’n enkele Noord-Amerikaanse gemeente van die Russiese Kerk.
Weens die groot ontwrigting wat die Russiese Rewolusie van 1917 meegebring het, het patriarg Tichon van Moskou in 1920 opdrag gegee dat Russies-Ortodokse kerke buite Rusland beheer van hulle eie kerke neem indien die sentrale administrasie buite aksie gestel word of nie gekontak kan word nie. Sommige van die kerke het dit gebruik as basis vir die verklaring van hul outokefalie sonder dat die sentrale administrasie buite aksie gestel is. Hoewel sommige etniese gemeentes by ander Ortodokse kerke aangesluit het, het baie ander gemeentes in 1924 die administratief selfregerende Russies-Ortodokse Grieks-Katolieke Kerk in Amerika gestig.
In 1970 het die Russiese Kerk die outokefalie van die Russies-Ortodokse Grieks-Katolieke Kerk in Amerika erken en dit is hernoem na die Ortodokse Kerk in Amerika. Hoewel al die Oosters-Ortodokse Kerke nie die Amerikaanse kerk se outokefalie erken nie, is die kerk in volle gemeenskap met hulle.
Constance J. Tarasar (red.) Orthodox America: The Orthodox Church in America Syosett, New York 1975
↑ Ukaz No. 362
Wikimedia Commons het meer media in die kategorie Ortodokse Kerk in Amerika.
Ontsluit van "https://af.wikipedia.org/w/index.php?title=Ortodokse_Kerk_in_Amerika&oldid=2175549"
Last edited on 2 Mei 2020, at 21:00